REGULAMENTUL (CE) NR. 932/2007 AL COMISIEI
din 3 august 2007
de modificare a Regulamentului (CE) nr. 2375/2002 în ceea ce privește subcontingentul II pentru grâul comun importat din Canada
COMISIA COMUNITĂȚILOR EUROPENE,
având în vedere de Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 12 alineatul (1),
întrucât:
(1)
Acordul dintre Comunitatea Europeană și Guvernul Canadei privind încheierea negocierilor referitoare la articolul XXIV:6 din GATT (2), aprobat prin Decizia 2007/444/CE a Consiliului (3), prevede o creștere cu 853 tone a contingentului tarifar pentru grâul comun din Canada. În consecință, trebuie să se mărească cu 853 tone subcontingentul II pentru grâul comun importat din Canada, în conformitate cu prevederile Regulamentului (CE) nr. 2375/2002 al Comisiei din 27 decembrie 2002 privind deschiderea și gestionarea unor contingente tarifare comunitare pentru grâul comun de altă calitate decât cea superioară provenit din țări terțe și de derogare de la Regulamentul (CEE) nr. 1766/92 al Consiliului (4).
(2)
Eliberarea de licențe pentru cantități cerute ulterior datei de 16 aprilie 2007 ora 13.00 (ora Bruxelles-ului) și care se încadrează la subcontingentul II, astfel cum se prevede în Regulamentul (CE) nr. 2375/2002, a fost suspendată prin Regulamentul (CE) nr. 421/2007 al Comisiei din 18 aprilie 2007 de stabilire a coeficientului de atribuire care urmează să fie aplicat cererilor de licențe de import depuse în perioada 9 aprilie 2007-16 aprilie 2007 în cadrul subcontingentului II din cadrul contingentului tarifar comunitar deschis de Regulamentul (CE) nr. 2375/2002 pentru grâul comun de altă calitate decât cea superioară (5). Luând în considerare creșterea cu 853 de tone a contingentului tarifar pentru grâu comun pentru Canada, trebuie să se ridice această suspendare în momentul intrării în vigoare a prezentului regulament.
(3)
Prin urmare, Regulamentul (CE) nr. 2375/2002 și Regulamentul (CE) nr. 421/2007 trebuie modificate în consecință.
(4)
Măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CE) nr. 2375/2002 se modifică după cum urmează:
1.
La articolul 2, alineatul (1) se înlocuiește cu următorul text:
„(1) Se deschide prin prezenta un contingent tarifar de 2 989 240 tone de grâu comun de la codul NC 1001 90 99 de altă calitate decât cea superioară.”
2.
La articolul 3 alineatul (1), a doua liniuță se înlocuiește cu următorul text:
„-
subcontingent II (număr de serie 09.4124): 38 853 tone pentru Canada,”.
Articolul 2
Articolul 1 alineatul (2) din Regulamentul (CE) nr. 421/2007 se elimină.
Articolul 3
Prezentul regulament intră în vigoare în cea de-a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 august 2007.